Efter en af de mest dramatiske valgaftener i Danmark i nyere tid, vågnede Socialdemokratiets nordjyske kandidat op til en onsdag med udsigt til det bedste socialdemokratiske valg i over 20 år, og at han selv meget vel kan blive nyt socialdemokratisk folketingsmedlem. - Jeg fornemmer, jeg har en god chance. Jeg synes, jeg har kørt en rigtig god kampagne. Jeg har forsøgt at være til stede. Ikke bare her i Aalborg, men i hele Nordjylland og ude i Nibe, hvor jeg er vokset op. Jeg synes, at mig og mine frivillige har kørt en rigtig god kampagne, så jeg har en rigtig god mavefornemmelse, sagde Morten Ryom. Først senere onsdag får han vished for, om hans mavefornemmelse er rigtig. Som udgangspunkt er forventningen, at de fem nuværende nordjyske S-ministre opnår genvalg, og at de får følgeskab af Bjarne Laustsen. Valgresultatet, der som nævnt blev det bedste for Socialdemokratiet i over 20 år, giver partiet syv mandater i Nordjylland, og det er her, Morten Ryom bejler til det syvende mandat i tæt kamp med Morten Klessen og Per Husted. Mens han venter på de personlige stemmetal og afklaring, glæder Morten Ryom sig over partiets valgresultat. - Det er et rigtig fint valg. Vi er godt tilfredse. Vi har fået en fremgang i en tid, hvor mange af os måske havde spået en lille tilbagegang. Sådan er det med magtens tunge åg i krisetider. Så er der altid nogen, der mener, vi skulle have gjort det anderledes, men heldigvis så har langt de fleste danskere ment, vi har gjort det godt, siger Morten Ryom. I Nordjylland satte 34 procent af vælgerne kryds ved liste A, hvilket er en lille fremgang i forhold til forrige valg. På landsplan opnåede partiet 27,6 procent af stemmerne, men selv om valgresultatet giver rød blok flertal og dermed Mette Frederiksen gode kort på hånden i forhold til at beholde nøglerne til Statsministeriet, så vurderer Morten Ryom, at partiet står fast på at søge et bredt regeringssamarbejde. Spørgsmålet er blot, om det er muligt. - Vi var jo ude med det der ”over midten”, men vi blev blankt afvist til at starte med af de borgerlige. Det kan godt være, der er lidt fortrydelse der nu. Men om ikke andet, så giver det jo os alle kortene på hånden i forhold til en forhandling, og det er vi jo kun glade for, siger Morten Ryom og tilføjer: - Jeg tror ikke, at vi kommer til at rende fra det, men det er ikke sikkert, at de borgerlige har ændret mening, og hvis ikke de har det, så kan vi jo ikke samarbejde med nogen, der ikke vil samarbejde, men jeg er ret sikker på, at vi står klar.

Opsummering:
Det er en positiv Morten Ryom, som onsdag morgen reflekterede over gårsdagens valgresultat.